Carl Andersen (LA), 2025-04-04:
Mange tak.
Enhedslisten vil sætte et loft på 20.000 kr. på, hvad personer årligt må donere til partier eller kandidater.
De vil også forbyde donationer fra alle andre end privatpersoner, f.eks. virksomheder og fagforeninger.
Målet er at beskytte demokratiet mod rigmænd, oligarker og stærke økonomiske aktører, der angiveligt kan købe sig til indflydelse og dermed svække vores demokrati.
Liberal Alliance støtter tiltag, der indskrænker mulighederne for modtagelse af donationer fra fysiske og juridiske personer samt statslige myndigheder, der ønsker at modarbejde eller underminere demokrati og grundlæggende friheds- og menneskerettigheder igennem deres bidrag til personer eller organisationer i Danmark.
Vi har allerede sådan en forbudsliste, som er styret af udlændinge- og integrationsministeren, og vi så gerne, at flere antidemokratiske kræfter kom på den liste, men forslaget her fra Enhedslisten går alt for langt; det skyder gråspurve med kanoner.
For det er jo netop ikke kun oligarker og meget stærke politiske aktører, der bliver ramt, men det er også helt almindelige små virksomheder og borgere i Danmark, der har en legitim ret til at støtte partier eller kandidater, også økonomisk, hvis de skulle finde det hensigtsmæssigt.
Hele præmissen for forslaget er, at donationer styrer politiske holdninger.
Efter over 10 år i politik har jeg faktisk det modsatte indtryk.
Partier og kandidater har deres holdninger, og herefter kan der følge donationer eller anden støttet med.
Liberal Alliance kæmper for en lavere selskabsskat, og det er ikke, fordi Dansk Erhverv giver nogle bidrag, men fordi Liberal Alliance reelt ønsker en lavere selskabsskat.
Pengene følger altså idéerne og ikke omvendt.
Forslaget har to dele.
For det første sænker man det anonyme beløb fra 24.500 kr., som følger pris- og lønudviklingen, til et fast beløb, som også bliver et loft, på 20.000 kr., der altså bliver udhulet over tid, og som drastisk begrænser borgernes frihed til at støtte politiske partier og kandidater.
Det er meget vidtgående.
For det andet forbydes bidrag fra alle andre end privatpersoner, og det skal også gælde rabatter eller annoncepladser osv.
Jeg er valgt i Syd- og Sønderjylland, og der har vi en tradition for, at der kan være bannere oppe på halmballer langs vejene.
Det bliver typisk doneret af landmænd, og det har vi gjort ret meget.
En landmand er jo en person, og hvis det er en personligt ejet virksomhed, vil man fortsat kunne gøre det, hvis det her lovforslag kommer igennem, men hvis det er et landbrug, der bliver drevet som et aps eller et a/s, vil det være en virksomhed, og så vil de landmænd være forhindrede i at kunne lave sådan en annonceplads.
Det er jo et bureaukrati, som rammer helt almindelige borgere, og som vi ikke kan se logikken i, og det begrænser faktisk bare aktivt den demokratiske samtale.
Til sidst er der faktisk også et paradoks.
For forslaget kan gøre systemet mere lukket end i dag.
Med et loft på 20.000 kr. bliver alle bidrag anonyme, og ingen hverken vælgere eller myndigheder får indsigt i, hvem der donerer, og hvordan beskytter det egentlig demokratiet og åbenheden?
Jeg tjekkede inden beslutningsforslaget her op på Enhedslistens regnskaber, og jeg kan jo også konstatere, at der er modtaget beløb på op til næsten 190.000 kr. fra enkeltpersoner,
tusindvis af kroner fra fagbevægelsen og ret meget i partiskat.
Hvis man synes, det er farligt at modtage mere end 20.000 kr. fra enkeltpersoner eller blot en enkelt krone fra en forening, hvorfor gør man det så?
Det lugter en smule af dobbeltmoral.
Afslutningsvis vil jeg gerne rose det, som roses bør, nemlig at det er en vigtig debat, som Enhedslisten rejser, men Enhedslistens forslag har også den styrke, at det ikke udelukker de over 250.000 danskere i udlandet fra at støtte politiske partier, som de godt kan lide, og det samme kan siges om det tyske mindretal i grænselandet.
Det er en styrke, som jeg savner i det lovforslag, vi forventer fra regeringen i den nærmeste fremtid, og det er også en af grundene til, at vi ikke er med i den aftale, der er blevet lavet.
Alt i alt kan Liberal Alliance ikke støtte beslutningsforslaget.
Det er for rigidt, og det griber unødigt ind i borgernes frihed til at støtte politiske idéer.
Det gør systemet potentielt mere lukket og ikke mere åbent.
Vi vil hellere styrke og målrette de eksisterende regler mod en reel uønsket udenlandsk indblanding end at indføre forbud og lofter, der rammer helt almindelige danske borgere, virksomheder og mindretal.